29/06/2015 STARVSSETAN: Herfyri søkti Landsverk eftir leiðara til Byggideildina, og stovnurin hevur nú sett 32 ára gamla Arna Debess Madsen úr Havn í starvið. Nýggi leiðarin, sum er útbúgvin verkfrøðingur, hevur verið í starvi á Landsverki síðani 2012, tá hann varð settur sum verkætlanarleiðari. Seinasta árið hevur hann virkað sum byggileiðari á stóru verkætlanini við Marknagil. Byggideildin á Landsverki hevur nú fingið nýggjan leiðara, eftir at virkandi leiðari hevur røkt starvið síðani 1. februar 2015. Deildin varar av flestu bygningum undir landinum, og er byggiharri á øllum nýggjum verkætlanum innan hetta økið og innan infrakervið á landi. Eitt nú á Skúladeplinum við Marknagil, komandi H-bygninginum á Landssjúkrahúsinum og nýggju Viðareiðisfarleiðini. Harafturat eru nógvar smærri verkætlanir, eins og Byggideildin hevur um hendi alt viðlíkahald av almennum bygningum undir landinum. Nýggi leiðarin fyri Byggideildina á Landsverki sær fram ímóti at taka við starvinum. -Hetta er eitt spennandi starv. Ikki minst tí, at Byggideildin seinnu árini hevur fingið alsamt fleiri og størri uppgávur at taka sær av. Tað er tí ein bæði avbjóðandi og spennandi uppgáva at fara undir, har mín leiklutur, umframt at leiða deildina, í stóran mun verður at styrkja og tryggja góðskuna í tí arbeiði, sum longu er sett í gongd, sigur Arne Debess Madsen. Hann vísir á, at Landsverk hevur eina góða blanding av fakleika í húsinum, ið fevnir um arkitektar, verkfrøðingar, byggifrøðingar og onnur starvsfólkayrki, sum hann nú skal standa á odda fyri. -Eg havi starvast á stovninum í trý ár, so eg kenni flestu starvsfólk, eins og tær uppgávur, sum eg saman við hinum starvsfólkunum eri settur at loysa, sigur nýggi leiðarin á Byggideildini. Stjórin á Landsverki, Ewald Kjølbro, er fegin um at hava sett nýggjan leiðara á Byggideildini. -Serliga seinastu árini er byggiøkið vaksið ómetaliga nógv, og tí hevur tað stóran týdning at hava eina væl virkandi Byggideild, sum kann lyfta uppgávurnar á best møguligan hátt. Tað veit eg, at nýsetti leiðarin er tann rætti at taka sær av, sigur Ewald Kjølbro. Arne Debess Madsen, sum tekur við starvinum 1. juli, er 32 ára gamal, býr saman við Ingibjørg Johannesen, og saman eiga tey trý børn. Frítíðin fer øll til uppgávuna sum skótaovasti og at standa á odda fyri Skótadeplinum á Selatrað. 29/06/2015 Felagið Føroysk Træseglskip sigur frá, at Føroya Regatta verður í vikuskiftinum frá 3.-5 juli. Skipini møtast í Leirvíksfirði fríggjadagin 3. juli og sigla norður til Eiðis, har Eiðis Kommuna skipar fyri tiltøkum á bryggjuni um kvøldið-samtíðis sum ein Norðurlendsk stevna er á Eiði. Leygardagin 4. juli verður siglt vestur á Sørvág. Har skipar Sørvágs Kommuna fyri ymsum tiltøkum á bryggjuni-eisini í samband við, at kommunan fyllir 100 ár. Aftur í ár hava ferðafólk møguleikan at sigla við. Ferðaseðlar fáast á kunningarstovunum kring landið ella umborð á skipunum. Sekstanda árið á rað skipar Lions Club Tórshavn fyri listaframsýning á ólavsøku, og verður framsýningin aftur í ár í Müllers Pakkhúsi, sum flestu árini hevur verið karmur um hana. Vanliga hevur framsýningin eisini verið væl vitjað, tí fólk vilja fegin stuðla góðum vælgerðartiltøkum. Hesaferð hevur Lions Club Tórshavn gjørt av, at ágóðin av ólavsøkuframsyningini skal latast Føroya Fólkaháskúla, sum hevur til endamáls at vekja ans fyri andligum og kropsligum mentum, og at upplýsa og menna tað einstaka menniskjað og felagskapin allan. Síðstu tíðina hevur verið frammi, at háskúlanum tørvar ábøtur og viðlíkahald, ið kostar nógvar pengar, og millum annað skal tak skiftast. Við ágóðanum frá ólavsøkuframsýningini vónar Lions Club Tórshavn, at eitt munagott íkast kann gevast til tað arbeiði, tørvur er á. Trý verk í part Framsýningin verður í døgunum 27. til 29. juli, og er gjørt av, at hvør framsýnari kann hava í mesta lagi tríggjar málningar ella verk við á framsýningini. Vanliga stendur ikki á at fáa listaverk til framsýningina, men okkurt av árunum hevur verið í so trongligt, so tí er henda avmarking ásett. Tey, ið hava hug at sýna fram sýni listarligu avrik í Müllers Pakkhúsi á ólavsøku, kunnu seta seg í samband við Lions Club Tórshavn á lions. torshavn @ hotmail. com ella ringja á telefon 224550 í síðsta lagi hósdagin 9. juli, og síðani fáa tey sendandi eitt tilmeldingarskjal at fylla út. Málningar, ið skulu sýnast fram, skulu handast nevndini mikudagin 22. juli millum kl. 18 og 20 í Müllers Pakkhúsi, og eftir framsýningina verður skipað so fyri, óseldir málningar skulu heintast hósdagin 30. juli millum kl. 19 og 20. Í morgun kl. 07: 31 bleiv ein lítil grind funnin í Svínoyarfirði. Avgjørt bleiv at reka grindina til Hvannasund, har 25-30 hvalir løgdu beinini kl. 09: 18. Politiið var á staðnum og alt gekk friðarliga fyri seg. Nøkur fá umboð frá Sea Shepherd vóru á staðnum, men tey uppførdu seg fyrimyndarligt og aktaðu boðunum frá politinum um ikki at blanda seg uppí grinddrápið. Politiið hevur ikki aðrar upplýsningar í málinum. Tilv. mynd av grind Kommunufelagið hevur á borgarstjórafundi viðgjørt ætlanirnar hjá landsstýriskvinnuni í kommunumálum at skerja rættindi hjá borgarstjórum at taka sæti í løgtinginum. Kommunufelagið kann á ongan hátt góðtaka, at landsstýriskvinnan stutt undan einum løgtingsvali og uttan neyvari viðgerð- og helst eisini uttan nakra politiska undirtøku-borðreiðir vil tílíkum. Borgarstjórar og veljari skulu avmarkast Sambært miðlunum ætlar landsstýriskvinnan sær at leggja uppskot fyri løgtingið á Ólavsøku um at broyta kommunulógina soleiðis, at tað ikki fer at bera til at vera borgarstjóri og løgtingslimur. Hóast fólk hava valt ein persón í eitt kommunustýri, sum síðan hevur fingið álit frá øðrum fólkavaldum í kommunustýrinum til at gerast borgarstjóri, umframt at veljararnir hava valt viðkomandi á ting, so ætlar landsstýriskvinnan í kommunumálum at tileinkisgera hesa álitisváttan við eini lógarbroyting. Spyrjast kann tí av røttum, um landsstýriskvinnan í kommunumálum ikki hevur álit á kommunustýrum ella kommunustýrislimum sum heild, ella bara ikki hevur álit á, at veljarin velur tann rætta. Kommunufelagið er sera ivasamt í mun til ætlaðu broytingina. Ikki tí-tað kann lætt grundgevast fyri, at støður kunnu koma í, har einstaklingur fær trupult við at leggja fulla orku í báðar sessirnar um somu tíð. Kortini metir Kommunufelagið, at tað av ymiskum orsøkum er óheppið, at landsstýriskvinnan ætlar at broyta hesar reglur, bæði sum heild, men eisini orsakað av løtuni, nú beint upp undir eitt løgtingsval. Fyrst er at siga, at tað sum heild er ivasamt, hvussu skilagott tað er at leggja fólkaræðisligu spælireglurnar í so trongar karmar, sum ætlaða lógarbroytingin ber boð um. Frægari er at hava so mikið av áliti á veljarunum, at teir sjálvir duga at skyna á, hvørja ætlan eitt valevni hevur við sessinum, og hvørt viðkomandi valevni man fara at megna at røkja sessin. Í okkara grannalondum tekur veljarin sjálvur avgerð í hesum spurningum, heldur enn, at lóggávuvaldið“ hjálpir” veljaranum í so stóran mun, at hann enntá ikki sleppur at velja sama persón til tveir ymiskar fólkaræðisligar sessir. Har finna hesi viðurskifti sína natúrligu legu eftir politiskum siðvenjum (t. d. í Íslandi, Norra og Danmark), heldur enn við løgfrøðiligum avmarkingar. Í Føroyum er harumframt mangan trupult at fáa dugnalig fólk at stilla upp, og tað er ein royndur lutur, at mong valevni til løgtingið frammanundan hava fingið sínar politisku royndir í kommunala geiranum. At tað skal vera skilagott at útiloka nøkur av frægastu valevnunum frá kommunala geiranum vegna tað, at viðkomandi samstundis eru borgarstjórar, er ilt at síggja. Broytingar av týðandi lóggávu Enn meira týðandi er, at løgtingsvallógin og ásetingar í øðrum lógum, sum § 6, stk. 2, í kommunustýrislógini, ið leggja støðið undir grundleggjandi demokratisku spælireglurnar, í mongum fremmandum skipanum er partur av grundlógini og tí ikki kunnu broytast uttan eftir serliga væl umhugsaða og neyva viðgerð. Vit síggja líknandi fólkaræðisliga ásannan í § 5, stk. 1 í sjálvari kommunustýrislógini, har ásett verður, at samtykt ella broyting av kommunustýrisskipan skulu hava tvær viðgerðir við í minsta lagi 14 daga millumbili. Hetta er prógv um, at broyting av grundleggjandi reglum um val, sum henni í § 6, stk. 2, í kommunustýrislógini, er at samanbera við eina stýrisskipanarliga broyting, ið ikki eigur at skrumblast í gjøgnum stutt upp undir løgtingsval, men eigur at fáa serliga drúgva og gjølliga viðgerð. Tá uppskotið til kommunustýrislóg varð lagt fyri løgtingið í 2000, fevndi tað um eitt serligt og víttgangandi krav, har borgarstjórar skuldu leggja alt sítt borgarliga yrki til viks fyri at røkja borgarstjórastarvið til lítar. Slíkt krav er ikki vanligt og ikki kent í t. d. Danmark, har føroyska kommunulóggávan hevur sína greiðu fyrimynd og annars er avritað frá. Henda víttgangandi áseting stavaði frá álitinum og tilmælinum hjá kommmununevndini, sum tá uttan nakrar serligar viðmerkingar mælti til, at borgarstjórar løgdu frá sær vanliga starvið og øll álitisstørv, sum ikki beinleiðis høvdu við starvið sum borgarstjóri at gera. Í uppskotinum til endaligu kommunustýrislógina varð hetta linkað eitt vet, við tað at kravið varð avmarkað til borgarstjórar í fullum starvi og kommunustýrini fingu heimild at loyva borgarstjóra at taka við t. d. løgtingssessi og fólkatingssessi. Kravið um at leggja borgarliga starvið frá sær var tá grundað við, at borgarstjórastarvið í stóru kommununum gjørdist fulltíðarstarv. Tað vóru tískil ikki stýrisskipanarlig ivamál, ið reistu spurningin, hvørt tað ber til at røkja eitt borgarstjórastarv og ein løgtingssess um somu tíð. Kommunufelagið heldur ikki, at tað er rætt at herða kommunulógávuna hesum viðvíkjandi, tí verður hugt at hesi serreglu, sum er í § 6, stk. 2, 4. pkt. , so er í so máta eins nógv, sum talar fyri at taka hetta serliga og víðgongda kravið heilt burtur. Kommunufelagið metir tað heldur ikki vera rætt at hava serreglur og avmarkingar fyri ávísar samfelagsbólkar og rætt teirra at verða valdar ella at taka við vali til løgtingið. Slík grundleggjandi viðurskifti eiga at vera skipað eftir eini heildarmeting fyri allar samfelagsbólkar og øll yrki, um aðrar reglur skulu til enn tær, sum longu er í vallóggávuni. Tíverri eru vit í Føroyum alt ov illa roynd av, at politikarar ikki virða tað, sum í øðrum londum verður mett at hoyra til vanligar fólkaræðisligar mannagongdir, eitt nú at grundleggjandi spælireglur ikki skulu broytast í evsta tíma upp undir val. Dømi um hetta var ikki minst í 2007, tá landið var skipað sum eitt valdømi beint upp undir val, uttan ta gjølligu viðgerð og útgreinan, sum slík umfatandi broyting sjálvsagt átti at fingið. Kommununfelagið fer tí at heita á landsstýrið um at sleppa ætlaninum um at broyta kommunulógávuna nú beint áðrenn løgtingsval verður útskrivað, og í staðin taka upp samskifti við kommunurnar um møguligar broytingar í lóggávuni. Vegna Kommunufelagið Heðin Mortensen formaður Talgildu Føroyar eru ikki fyri allar føroyingar, heldur Meginfelag teirra, ið bera brek í Føroyum. MBF heitir nú á politisku skipanina at tryggja, at“ Talgildu Føroyar” verða fyri øll, eisini fólk, ið bera brek. Forkvinnan í MBF, Tóra við Keldu, sigur, at tað er harmiligt, at allir føroyingar ikki eru tiknir við frá byrjan, og vónar at politiski myndugleikin fær hetta í rættlag, áðrenn arbeitt verður víðari við verkætlanini. M/tr Jupiter, sum P/f Driftin í Gøtu eigur, hevði eitt gott ár í 2014. Avlopið áðrenn skatt hjá nótaskipinum gjørdist 40 milljónir krónur. Hetta er 8 milljónir krónur betri enn í 2013. Tað skrivar vinnuvitan. fo Bruttovinningurin var 82 milljónir krónur í 2014, sum er 10 milljónir krónur meir enn í 2013. Lønarkostnaðurin var 34 milljónir krónur í 2014. Tað er P/f Varðin í Gøtu, ið eigur felagið P/f Driftin, hvørs endamála er at reka nótaskipið Jupiter.